Proposta għal REGOLAMENT TAL-KUNSILL li jemenda r-Regolament ta’ Implimentazzjoni tal-Kunsill (UE) Nru 723/2011 (li jestendi d-dazju anti-dumping definittiv impost mir-Regolament (KE) Nru 91/2009 fuq l-importazzjonijiet ta’ ċerti qfieli tal-ħadid u tal-azzar li joriġinaw fir-Repubblika Popolari taċ-Ċina għall-importazzjonijiet ta’ ċerti qfieli tal-ħadid u tal-azzar ikkunsinjati mill-Malasja, kemm jekk iddikjarati li joriġinaw mill-Malasja kif ukoll jekk le), billi jagħti eżenzjoni minn dawn il-miżuri lil produttur esportatur Malasjan wieħed u jtemm ir-reġistrazzjoni tal-importazzjonijiet mingħand dak il-produttur esportatur /* COM/2012/0353 final - 2012/0170 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA || · Ir-raġunijiet għall-proposta u l-miri tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea ("ir-Regolament bażiku tal-anti-dumping") fil-proċediment dwar l-impożizzjoni ta' dazji anti-dumping għal importazzjonijiet ta' ċerti qfieli tal-ħadid jew tal-azzar li joriġinaw miċ-Ċina, estiża għall-importazzjonijiet ta' ċerti qfieli tal-ħadid jew tal-azzar ikkunsinjati mill-Malasja b'segwitu ta' reviżjoni ta' "esportatur ġdid". || · Il-kuntest ġenerali Din il-proposta qiegħda ssir fil-kuntest tal-implimentazzjoni tar-Regolament bażiku u tirriżulta minn investigazzjoni li twettqet skont ir-rekwiżiti sostantivi u proċedurali stipulati fir-Regolament bażiku. || · Dispożizzjonijiet eżistenti fil-qasam tal-proposta Ir-Regolament tal-Kunsill (KE) Nru 91/2009 li jimponi dazji anti-dumping definittivi fuq l-importazzjonijiet ta' ċerti qfieli tal-ħadid jew tal-azzar li joriġinaw miċ-Ċina, estiż għall-importazzjonijiet ta' ċerti qfieli tal-ħadid jew tal-azzar ikkunsinjati mill-Malasja permezz tar-Regolament tal-Kunsill (UE) Nru 723/2011. || · Il-konsistenza ma' politiki u miri oħra tal-Unjoni Mhux applikabbli. 2. KONSULTAZZJONI MAL-PARTIJIET INTERESSATI U L-VALUTAZZJONI TAL-IMPATT || · Konsultazzjoni mal-partijiet interessati || Il-partijiet interessati milquta mill-proċediment diġà kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku tal-anti-dumping. || · Il-ġbir u l-użu ta' kompetenzi || Ma kienx hemm bżonn ta' esperti esterni. || · Il-valutazzjoni tal-impatt Din il-proposta hija r-riżultat tal-implimentazzjoni tar-Regolament bażiku tal-anti-dumping. Ir-Regolament bażiku tal-anti-dumping ma jipprevedix għal valutazzjoni tal-impatt ġenerali iżda jinkludi lista eżawrjenti ta’ kundizzjonijiet li jridu jiġu vvalutati. 3. L-ELEMENTI LEGALI TAL-PROPOSTA || · Taqsira tal-azzjoni proposta Fil-15 ta' Novembru 2011, il-Kummissjoni, fuq talba minn esportatur Malasjan, tat bidu għal reviżjoni ta' "esportatur ġdid" tar-Regolament (UE) Nru 723/2011 li jestendi d-dazju anti-dumping definittiv impost mir-Regolament tal-Kunsill (KE) Nru 91/2009 fuq l-importazzjonijiet ta' ċerti qfieli tal-ħadid u tal-azzar li joriġinaw fir-Repubblika Popolari taċ-Ċina għall-importazzjonijiet ta’ ċerti qfieli tal-ħadid u tal-azzar ikkunsinjati mill-Malasja, kemm jekk iddikjarati li joriġinaw mill-Malasja kif ukoll jekk le. Il-proposta mehmuża għal Regolament tal-Kunsill hija bbażata fuq is-sejbiet definittivi li juru li l-esportatur Malasjan ma esportax ċerti qfieli tal-ħadid jew tal-azzar lejn l-UE matul il-perjodu tal-investigazzjoni oriġinali (minn Ottubru 2009 sa Settembru 2010) u kien qiegħed jipproduċi ċerti qfieli tal-ħadid jew tal-azzar. Ma nsabet l-ebda evidenza ta' kwalunkwe attività ta' ċirkomvenzjoni. Għalhekk huwa propost li l-Kunsill jadotta l-proposta għal Regolament biex tingħata eżenzjoni lill-esportatur Malasjan mid-dazju anti-dumping li japplika għall-importazzjonijiet ta' ċerti qfieli tal-ħadid jew tal-azzar ikkunsinjati mill-Malasja. || · Il-bażi legali Ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea. || · Il-prinċipju tas-sussidjarjetà Il-proposta taqa' taħt il-kompetenza esklussiva tal-Unjoni. Għaldaqstant, il-prinċipju tas-sussidjarjetà ma japplikax. || · Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: || Il-forma tal-azzjoni hija deskritta fir-Regolament bażiku tal-anti-dumping imsemmi hawn fuq u ma tħallix lok għal deċiżjoni nazzjonali. || L-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta, mhix applikabbli. || · L-għażla tal-istrumenti || L-istrument propost: Regolament. || Mezzi oħrajn ma jkunux adegwati minħabba r-raġuni li ġejja: Mezzi oħrajn ma jkunux adegwati minħabba li r-Regolament bażiku tal-anti-dumping ma jipprevedix għażliet alternattivi. 4. L-IMPLIKAZZJONI BAĠITARJA Din il-proposta ma għandhiex implikazzjoni sinifikanti għall-baġit tal-Unjoni. 2012/0170 (NLE) Proposta għal REGOLAMENT TAL-KUNSILL li jemenda r-Regolament ta’ Implimentazzjoni tal-Kunsill (UE) Nru 723/2011 (li jestendi d-dazju anti-dumping definittiv impost mir-Regolament (KE) Nru 91/2009 fuq l-importazzjonijiet ta’ ċerti qfieli tal-ħadid u tal-azzar li joriġinaw fir-Repubblika Popolari taċ-Ċina għall-importazzjonijiet ta’ ċerti qfieli tal-ħadid u tal-azzar ikkunsinjati mill-Malasja, kemm jekk iddikjarati li joriġinaw mill-Malasja kif ukoll jekk le), billi jagħti eżenzjoni minn dawn il-miżuri lil produttur esportatur Malasjan wieħed u jtemm ir-reġistrazzjoni tal-importazzjonijiet mingħand dak il-produttur esportatur IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[1] ("ir-Regolament bażiku") u b'mod partikolari l-Artikoli 11(4) u 13(4) tiegħu, Wara li kkunsidra l-proposta mressqa mill-Kummissjoni Ewropea ("il-Kummissjoni") wara konsultazzjoni mal-Kumitat Konsultattiv, Billi: A. IL-MIŻURI EŻISTENTI (1) Il-Kunsill, permezz tar-Regolament (KE) Nru 91/2009[2] impona miżuri anti-dumping fuq ċerti qfieli tal-ħadid jew tal-azzar li joriġinaw mir-Repubblika Popolari taċ-Ċina. Permezz tar-Regolament (KE) Nru 723/2011[3], il-Kunsill estenda dawn il-miżuri għal ċerti qfieli tal-ħadid jew tal-azzar ikkunsinjati mill-Malasja ("il-miżuri estiżi") għajr għall-importazzjonijiet prodotti mill-kumpaniji Malasjani li huma msemmija b'mod speċifiku f'dak ir-Regolament. B. L-INVESTIGAZZJONI ATTWALI 1. It-talba għal reviżjoni (2) Il-Kummissjoni rċeviet talba għal eżenzjoni mill-miżuri estiżi skont l-Artikoli 11(4) u 13(4) tar-Regolament bażiku. L-applikazzjoni tressqet minn Andfast Malaysia Sdn. Bhd. ("Andfast"), produttur fil-Malasja. 2. Il-bidu ta’ reviżjoni (3) Il-Kummissjoni eżaminat l-evidenza mressqa minn Andfast u kkunsidratha biżżejjed biex tiġġustifika l-bidu ta' investigazzjoni skont l-Artikoli 11(4) u 13(4) tar-Regolament bażiku għall-għanijiet li tiġi ddeterminata l-possibbiltà li tagħti lil Andfast eżenzjoni mill-miżuri estiżi. Wara konsultazzjoni mal-Kumitat Konsultattiv, u wara li l-industrija tal-Unjoni kkonċernata ngħatat l-opportunità li tikkummenta, il-Kummissjoni bdiet, permezz tar-Regolament (KE) Nru 1164/2011[4] ("ir-Regolament tal-bidu"), reviżjoni tar-Regolament (UE) Nru 723/2011 fir-rigward ta' Andfast. (4) Ir-Regolament li ta bidu għar-reviżjoni ħassar id-dazju anti-dumping impost permezz tar-Regolament (UE) Nru 723/2011 fir-rigward tal-importazjoni tal-prodott taħt l-investigazzjoni kkunsinjat mill-Malasja u prodott minn Andfast. Fl-istess waqt, skont l-Artikolu 14(5) tar-Regolament bażiku, l-awtoritajiet doganali ġew mitluba li jieħdu l-passi neċessarji biex jirreġistraw dawn l-importazzjonijiet. 3. Il-prodott ikkonċernat (5) Il-prodott ikkonċernat huwa ċerti qfieli tal-ħadid jew tal-azzar, għajr dawk tal-azzar li ma jissaddadx, jiġifieri viti għall-injam (esklużi l-coach screws - viti b’ras eżagonali biex jiddawru bi spanner), viti li jaqbdu kamin waħedhom (self-tapping), viti u boltijiet oħrajn bir-ras (sew jekk bl-iskorfini jew woxers sew jekk le, iżda għajr il-viti mdawrin minn staneg, vireg, profili jew wajer, ta' qatgħa solida, bil-parti dritta mhux eħxen minn 6 mm, u esklużi viti u boltijiet biex jitwaħħal materjal tal-kostruzzjoni ta' linji tat-tren), kif ukoll woxers, ikkunsinjati mill-Malasja, li attwalment jaqgħu taħt il-kodiċijiet NM ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 u ex 7318 22 00 ("il-prodott ikkonċernat"). 4. L-investigazzjoni (6) Il-Kummissjoni infurmat uffiċjalment lil Andfast u lir-rappreżentanti tal-Malasja bil-bidu tar-reviżjoni. Il-partijiet interessati ġew mistiedna jesprimu l-fehmiet tagħhom u kienu mgħarrfa bil-possibbiltà li jitolbu smigħ. Tali talba ma saritx. (7) Il-Kummissjoni bagħtet ukoll kwestjonarju lil Andfast u rċeviet tweġiba fil-limitu taż-żmien stipulat. Il-Kummissjoni fittxet u vverifikat l-informazzjoni kollha meqjusa bħala meħtieġa għall-iskop tar-reviżjoni. Saret żjara ta' verifika fil-bini ta' Andfast. 5. Il-perjodu tal-investigazzjoni (8) L-investigazzjoni kopriet il-perijodu mill-1 ta’ Ottubru 2010 sat-30 ta’ Settembru 2011 ("il-PI"). Id-dejta nġabret mill-2008 sal-aħħar tal-PI biex tkun investigata kull bidla fix-xejra tal-kummerċ. C. IR-RIŻULTATI TAL-INVESTIGAZZJONI (9) L-investigazzjoni kkonfermat li Andfast ma kien relatat mal-ebda esportatur jew produttur Ċiniż jew Malasjan soġġett għall-miżuri anti-dumping u ma kienx esporta l-prodott ikkonċernat lejn l-Unjoni Ewropea matul il-perjodu tal-investigazzjoni tal-investigazzjoni li wasslet għall-miżuri estiżi, jiġifieri l-1 ta' Jannar 2008 sat-30 ta' Settembru 2010. L-ewwel esportazzjonijiet tal-prodott ikkonċernat minn Andfast seħħew wara li l-miżuri ġew estiżi għall-Malasja. (10) L-attivitajiet ta' pproċessar ta' Andfast jistgħu jiġu kkunsidrati bħala operazzjoni ta' tlestija u mmuntar fis-sens tal-Artikolu 13(2) tar-Regolament bażiku. Andfast jimporta l-matriċi mir-Repubblika Popolari taċ-Ċina li sussegwentament jingħaddilhom kamin, jiġu indurati u jingħaqdu flimkien bl-iskorfini u l-woxers fil-bini tiegħu fil-Malasja. Il-prodott lest jiġi mibjugħ u esportat lill-kumpanija relatata tiegħu fl-Unjoni. (11) Dan mhuwiex ikkunsidrat bħala proċess li jinvolvi ċirkomvenzjoni peress li seta' jintwera li l-valur miżjud lill-partijiet li ddaħħlu mir-Repubblika Popolari taċ-Ċina, matul l-operazzjoni ta' mmuntar u tlestija, huwa aktar minn 25 % tal-kostijiet ta' manifattura. (12) Ma nstabet l-ebda evidenza li Andfast kien qiegħed jixtri l-prodott lest ikkonċernat mir-Repubblika Popolari taċ-Ċina sabiex ibigħu mill-ġdid jew jittrasbordah lejn l-Unjoni Ewropea. D. L-EMENDA TAL-MIŻURI LI QEGĦDIN JIĠU REVEDUTI (13) B’konformità mas-sejbiet imsemmija hawn fuq, li Andfast ma kienx involut fi prassi ta' ċirkomvenzjoni, il-kumpanija għandha tiġi eżentata mill-miżuri anti-dumping fis-seħħ. (14) Ir-reġistrazzjoni tal-importazzjonijiet ta’ ċerti qfieli tal-ħadid jew tal-azzar ikkunsinjati mill-Malasja permezz ta' Andfast, kif imposta permezz tar-Regolament tal-bidu, għandha tintemm. Skont l-Artikolu 14(5) tar-Regolament bażiku, li jistipula li għandhom jiġu applikati miżuri kontra l-importazzjonijiet irreġistrati mid-data tar-reġistrazzjoni, u minħabba l-eżenzjoni tal-kumpanija mill-miżuri, ma għandu jinġabar l-ebda dazju anti-dumping fuq l-importazzjonijiet ta’ ċerti qfieli tal-ħadid jew tal-azzar ikkunsinjati mill-Malasja permezz ta' Andfast li daħlu fl-Unjoni taħt ir-reġistrazzjoni imposta mir-Regolament tal-bidu. (15) L-eżenzjoni mill-miżuri estiżi mogħtija lill-importazzjonijiet ta' ċerti qfieli tal-ħadid jew tal-azzar prodotti minn Andfast għandha, skont l-Artikolu 13(4) tar-Regolament bażiku, tibqa’ valida bil-kundizzjoni li l-fatti kif finalment aċċertati jiġġustifikaw l-eżenzjoni u li ma jkunx stabbilit, pereżempju, li l-eżenzjoni ngħatat abbażi ta’ informazzjoni falza jew qarrieqa ppreżentata mill-kumpanija kkonċernata. Jekk l-evidenza prima facie turi mod ieħor, jew jekk l-esportazzjonijiet minn Andfast lejn l-Unjoni Ewropea jiżdiedu b'mod drammatiku, jista’ jingħata bidu għal investigazzjoni mill-Kummissjoni biex jiġi stabbilit jekk ikunx iġġustifikat li l-eżenzjoni tiġi rtirata. (16) L-eżenzjoni mill-miżuri estiżi mogħtija lill-importazzjonijiet ta' ċerti qfieli tal-ħadid jew tal-azzar prodotti minn Andfast ġiet stabbilita abbażi tas-sejbiet tar-reviżjoni attwali. Din l-eżenzjoni għalhekk tapplika esklussivament għall-importazzjoni ta’ ċerti qfieli tal-ħadid jew tal-azzar ikkunsinjati mill-Malasja u prodotti minn dik l-entità legali speċifika. Qfieli tal-ħadid jew tal-azzar li jkunu importati, prodotti minn kull kumpanija li mhijiex imsemmija b'mod speċifiku fl-Artikolu 1(1) tar-Regolament (UE) Nru 723/2011 bl-isem tagħha, inklużi l-entitajiet relatati ma' dawk imsemmija b'mod speċifiku, ma għandhomx jibbenefikaw mill-eżenzjoni u għandhom ikunu soġġetti għar-rata ta' dazju reżidwali kif impost minn dak ir-Regolament. (17) Huwa meqjus li huma meħtieġa miżuri speċjali f'dan il-każ sabiex jiżguraw l-applikazzjoni korretta ta’ dawn l-eżenzjonijiet. Dawn il-miżuri speċjali huma r-rekwiżit li lill-awtoritajiet doganali tal-Istati Membri tkunilhom ippreżentata fattura kummerċjali valida, li għandha tkun konformi mar-rekwiżiti stipulati fl-Anness tar-Regolament (UE) Nru 723/2011. L-importazzjonijiet li ma jkunux akkumpanjati b'tali fattura għandhom ikunu soġġetti għad-dazju anti-dumping estiż. E. IL-PROĊEDURA (18) Andfast u l-partijiet interessati l-oħrajn kollha ġew mgħarrfin bil-fatti u l-kunsiderazzjonijiet li abbażi tagħhom kien maħsub li tingħata eżenzjoni lil Andfast mill-miżuri estiżi. Ma wasal l-ebda kumment, ADOTTA DAN IR-REGOLAMENT: Artikolu 1 L-Artikolu 1(1) tar-Regolament (UE) Nru 723/2011 għandu jinbidel billi tiżdied il-kumpanija li ġejja mal-lista ta' kumpaniji li jipproduċu ċerti qfieli tal-ħadid jew tal-azzar fil-Malasja u li l-importazzjonijiet tagħhom ta' ċerti qfieli tal-ħadid jew tal-azzar huma eżentati mill-applikazzjoni tad-dazju anti-dumping reżidwali definittiv estiż: Andfast Malaysia Sdn. Bhd. (kodiċi addizzjonali TARIC B265). Artikolu 2 L-awtoritajiet doganali permezz ta’ dan huma mitluba jwaqqfu r-reġistrazzjoni ta’ importazzjonijiet imwettqa skont l-Artikolu 3 tar-Regolament tal-Kummissjoni (UE) Nru 1164/2011. Ma għandu jinġabar ebda dazju anti-dumping fuq l-importazzjonijiet irreġistrati b'dan il-mod. Artikolu 3 Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President […] [1] ĠU L 343, 22.12.2009, p. 51. [2] ĠU L 29, 31.1.2009, p. 1. [3] ĠU L 194, 26.7.2011, p. 6. [4] ĠU L 297, 16.11.2011, p. 53.